Жыла вёска і песнямі. Усе палявыя работы выконвалі толькі ўручную. Тэхнікі ніякай не было. Вяскоўцы выходзілі ў поле жаць збажыну сярпамі, касіць косамі. Пад песні працавалі. Ішлі сена сушыць і зграбаць таксама з песнямі. На сенажаць нашы сялянкі апраналіся прыгожа, быццам на свята, і над пакосамі луналі прывольныя спевы. За доўгі летні дзень натомімся на лузе ці ў полі, а дамоў вяртаемся з песнямі.